Edasi astudes tuli kummarduda, et seniseid radu pidi edasi sumbata saaksin. Ilus türnpuu oli pooleks  murdunud. Suure toominga oksad paindusid murdekohtadest maani. Viis aastat tagasi istutatud kuused olid külili lume all. Olid vaid kõrgemad lumemütsakad ja minu teadmine, et seal all on kuused. Edasi liikudes nägin, et selle ja eelmise kevadised kuusetaimed kikitasid sirgelt oma latvu lumest välja. Neil on hästi läinud. Kõik sihid on lookas puude all kinni. Peenemad  lehtpuud on lume raskusega looka vajunud. Eriti hall lepp, sarapuu, toomingas ja paju. Seevastu kõvemad, nagu saar, tamm, jalakas, seisavad sirgelt. Toomingatel on tihedad oksad ja need kogusid sadanud lume oma võradesse. Raskuse all vajusid puud looka. Kui nad tagasi ei tõuse, ootab ees suurem saagimistöö.